b'\n_START_ARTICLE_\nPlymouth, Massachusetts\n_START_SECTION_\nZemljopisne karakteristike\n_START_PARAGRAPH_\nPlymouth le\xc5\xbei u istoimenom zaljevu Plymouth, udaljen 60 km jugoisto\xc4\x8dno od Bostona, sa kojim je prakti\xc4\x8dki spojen u veliku konurbaciju - zvanu Veliki Boston koja ima preko 4 500 000 stanovnika.\n_START_SECTION_\nPovijest\n_START_PARAGRAPH_\nRana povijest Plymoutha vezana je uz Koloniju Plymouth, prvu englesku koloniju u Novoj Engleskoj koju su osnovali plimutski hodo\xc4\x8dasnici u jesen 1620. _NEWLINE_Oni su bili vjerski separatisti, nezadovoljni anglikanskom crkvom i njenom praksom (kasnije nazvani hodo\xc4\x8dasnici / pilgrims), koji su u potrazi za vjerskom tolerancijom, prvo pobjegli u nizozemski grad Leiden, gdje su 1608. osnovali svoje udru\xc5\xbeenje. Oko 1618. njih 35 odlu\xc4\x8dilo je nezadovoljno \xc5\xbeivotom u stranoj sredini, oti\xc4\x87i u sjevernoameri\xc4\x8dku Virginiju, pa su se da bi prikupili novce vratili u Englesku i osnovali dioni\xc4\x8dko dru\xc5\xa1tvo, koje je dobilo kredite od nekih londonskih trgovaca. Krajem ljeta 1920. unajmili su jedrenjak Mayflower i ispovili iz engleske luke Plymouth sa 100 kolonista. Oni su jo\xc5\xa1 na brodu sastavili ugovor, o budu\xc4\x87oj organizaciji \xc5\xbeivota u svojoj koloniji. Bit tog ugovora je bila da \xc4\x87e izme\xc4\x91u sebe demokratski izabrati politi\xc4\x8dko tijelo (zapravo crkveno vije\xc4\x87e) koje \xc4\x87e upravljati kolonijom. To je u ono vrijeme bio pravi kopernikanski obrat - jer se tad smatralo da se vlast mo\xc5\xbee dobiti samo od boga, i od njegovih posrednika na zemlji (dakle kraljeva, biskupa itd) koji su po predanju, tako\xc4\x91er dobili vlast od boga, to da bi svoju vlast narod mogao sam izabrati - bilo je ravno bogohuljenju._NEWLINE_Njih je oluja skrenula s kursa, pa su umjesto do Zaljeva Chesapeake doplovili do obale Sjeverne Amerike kod Rta Cod_NEWLINE_Prema legendi, hodo\xc4\x8dasnici su se iskrcali na mjestu - Plymouthski kamen (Plymouth Rock) 26. prosinca i tu izgradili naselje sa utvrdom i obrambeni toranj na brdu Burial (groblje), tako su ga nazvali jer su tu pokopali prvog guvernera Williama Bradforda i druge \xc4\x8dlanove sa Mayflowera.  Polovica kolonista od njih 99 koliko se iskrcalo, umrla je od gladi prve zime, jer nisu bili vi\xc4\x8dni poljoprivredi. Uz pomo\xc4\x87 blagonaklonih indijanaca iz okolice, nau\xc4\x8dili su saditi kukuruz i loviti, pa su uz vodstvo, upornog i vje\xc5\xa1tog prvog guvernera Williama Bradforda, uspjeli su stati na vlastite noge. Vremenom se njihovo naselje popunilo drugim kolonistima tako da je njihovo naselje postalo 1633. sjedi\xc5\xa1te Kolonije Plymouth. Prodajom krzna, uspjeli su se rije\xc5\xa1iti financijskih obaveza prema londonskim financijerima. Njihova kolonija se \xc5\xa1irila i teritorijalno, zemlju su besplatno dijelili na male parcele (ali je svako naselje moralo imati zajedni\xc4\x8dku zemlju, za javne potrebe) pa je njihova kolonija rasla, tako da ih je 1643. ve\xc4\x87 bilo oko 2 000, a na kraju 1691. su dogurali do 7 000 stanovnika. Te iste godine apsorbirala ih je puritanska Kolonija Zaljeva Massachusetts iz obli\xc5\xbenjeg Bostona. _NEWLINE_Plymouth je nakon tog po\xc4\x8deo zaostajati u konkurenciji sa Bostonom, pa je postao gradi\xc4\x87 ribarstva i brodogradnje okrenut pomorstvu.\n_START_SECTION_\nZnamenitosti i atrakcije\n_START_PARAGRAPH_\nNajve\xc4\x87a atrakcija Plymoutha je muzej na otvornom, replika naselja prvih kolonista pilgrima - Kolonije Plymouth - Plymouth Plantation osnovan 1947. U gradskoj luci stoji usidren i jedrenjak - Mayflower (njegova replika) kojim su doplovili 1620._NEWLINE_Grad ima i najstariji muzej u dr\xc5\xbeavi Pilgrim Hall (izgra\xc4\x91en 1824.), velika atrakcija za turiste je i drvena ku\xc4\x87a Harlow Old Fort iz 17. st sa orginalnim namje\xc5\xa1tajem iz tog vremena. Plymouth je poznat i po brojnim obnovljenim ku\xc4\x87ama iz kolonijalnog doba; Richard Sparrow House (1640.), Edward Winslow House (1699.) i Jabez Howland House. Za amerikance je neobi\xc4\x8dno va\xc5\xbean spomenik - Kamen iz Plymoutha, kog su otkrili 1741., on je postao simbol slobode za vrijeme predrevolucionarnih agitacija 1774. Na brdu iznad grada visokom 25 m, podignut je hram u neoklasicisti\xc4\x8dkom stilu, koji je nacionalni spomenik posve\xc4\x87en predcima (pilgrimima), iz 1889. U okolici Plymoutha nalazi se park prirode - \xc5\xa0uma Myles Standish, na povr\xc5\xa1ini od 44 km\xc2\xb2.\n_START_SECTION_\nGospodarstvo\n_START_PARAGRAPH_\nZbog svog polo\xc5\xbeaja na moru, i velikog povijesnog zna\xc4\x8daja za Plymouth je danas velika turisti\xc4\x8dka meka Sjedinjenih Ameri\xc4\x8dkih Dr\xc5\xbeava. Pored turizma za ekonomiju grada va\xc5\xbeno je ribarstvo, brodogradnja i ne\xc5\xa1to pogona lake industrije.'